P-33/08
Natisni
Opravilna št.:
P-33/08
Datum odločitve:
17. 12. 2008
ECLI:
ECLI:SI:USRS:2008:P.33.08
Akt:
Spor o pristojnosti
Izrek:
Za odločanje o pravnem sredstvu, vloženem zoper plačilni nalog Policijske postaje Ljubljana Center št. 7641864 z dne 25. 10. 2006, je pristojna Policijska postaja Ljubljana Center.
Evidenčni stavek:
Po ZP-1 je pravno sredstvo zoper plačilni nalog, izdan na podlagi 57. člena ZP-1 za kršitve predpisov o ustavljanju in parkiranju vozil v cestnem prometu, ugovor. Pravno sredstvo, ki ga je vložil kršitelj, je zato treba šteti kot ugovor, za odločanje o njem pa je pristojen prekrškovni organ.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.2.1.3 - Ustavno sodstvo - Vrste vlog - Vloga državnega in drugega organa - Izvršilni organi.
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
Pravna podlaga:
Člen 61.4, Zakon o Ustavnem sodišču [ZUstS]
Opomba:
¤
Vrsta zadeve:
spori o pristojnosti
Vrsta akta:
drugi akti
Vlagatelj:
Policijska postaja Ljubljana Center
Datum vloge:
7. 5. 2008
Vrsta odločitve:
odločba
Vrsta rešitve:
določitev pristojnega organa
Dokument:
US28465
Dokument v PDF obliki:
P-33-08.pdf
76 KB
Prenesite datoteko
P-33/08-6
17. 12. 2008
ODLOČBA
Ustavno sodišče je v postopku za rešitev spora glede pristojnosti, začetem z zahtevo Policijske postaje Ljubljana Center, na seji 17. decembra 2008
odločilo:
Za odločanje o pravnem sredstvu, vloženem zoper plačilni nalog Policijske postaje Ljubljana Center št. 7641864 z dne 25. 10. 2006, je pristojna Policijska postaja Ljubljana Center.
Obrazložitev
1. Policijska postaja Ljubljana Center je na podlagi 57. člena Zakona o prekrških (Uradni list RS, št. 7/03 in nasl. – v nadaljevanju ZP-1) kršitelju izdala plačilni nalog za prekršek po petem odstavku 52. člena Zakona o varnosti cestnega prometa (Uradni list RS, št. 83/04 in nasl. – ZVCP-1). Zoper ta plačilni nalog je kršitelj 23. 11. 2006 vložil zahtevo za sodno varstvo (tretji odstavek 57. člena ZP-1).
2. Ko je Okrajno sodišče v Ljubljani 31. 1. 2007 zahtevo za sodno varstvo prejelo v reševanje, se je s sklepom 28. 2. 2008 izreklo za nepristojno za odločanje o njej. Sodišče se sklicuje na to, da je 25. 11. 2006 začel veljati Zakon o spremembah in dopolnitvah Zakona o prekrških (Uradni list RS, št. 115/06 – v nadaljevanju ZP-1D), s katerim je bil uveljavljen novi 57.b člen, ki je določil, da zoper plačilni nalog iz 57. člena ZP-1, ki se izda za kršitev predpisov o ustavljanju in parkiranju vozil v cestnem prometu, ni dovoljena zahteva za sodno varstvo, kršitelj pa ima pravico do ugovora v osmih dneh od vročitve plačilnega naloga. Sodišče navaja, da gre za postopkovno določbo, ki se začne uporabljati z dnem uveljavitve zakona. Meni, da zato, ker je zahtevo za sodno varstvo prejelo po tem, ko je navedena določba že začela veljati, za odločanje o njej ni pristojno, temveč je pristojen prekrškovni organ.
3. Policijska postaja Ljubljana Center je vložila zahtevo za odločitev o sporu glede pristojnosti. V njej navaja, da je bila zahteva za sodno varstvo v času odločanja o prekršku po ZP-1 edino pravno sredstvo zoper plačilni nalog in da policist v tem času ni imel možnosti odločiti po 57.b členu ZP-1. Zato meni, da je za odločanje o vloženem pravnem sredstvu pristojno sodišče.
4. Po uveljavitvi ZP-1D je pravno sredstvo zoper plačilni nalog, kakršen je bil izdan v obravnavani zadevi (tj. plačilni nalog po 57. členu ZP-1), ugovor, o katerem odloča prekrškovni organ. Zato je v obravnavani zadevi za odločanje o vloženem pravnem sredstvu pristojna Policijska postaja Ljubljana Center. Razloge za tako stališče je Ustavno sodišče podrobneje obrazložilo v odločbi št. P-2/08 z dne 20. 11. 2008 (Uradni list RS, št. 112/08).
5. Ustavno sodišče je sprejelo to odločbo na podlagi četrtega odstavka 61. člena Zakona o Ustavnem sodišču (Uradni list RS, št. 64/07 – ur. p. b. – ZUstS) in četrte alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Odločbo je sprejelo soglasno.
Jože Tratnik
Predsednik